B4-0191, 0228 και 0263/97

Ψήφισμα σχετικά με το Κοσσυφοπέδιο

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με το Κοσσυφοπέδιο και την πρώην Γιουγκοσλαβία,

A. λαμβάνοντας υπόψη ότι έχει επιδεινωθεί η ήδη εκρηκτική κατάσταση στο Κοσσυφοπέδιο ως αποτέλεσμα του βασανισμού και της δολοφονίας πολλών Αλβανών από τη σερβική αστυνομία και ενός νέου κύματος αυθαίρετων συλλήψεων περισσότερων από 100 Αλβανών κατά τη διάρκεια των τελευταίων μηνών,

Β. λαμβάνοντας υπόψη ότι ο Απελευθερωτικός Στρατός του Κοσσυφοπεδίου (UCK) έχει ξεκινήσει νέα εκστρατεία δολοφονιών με θύματα Αλβανούς, που θεωρούνται συνεργάτες του καθεστώτος, και ανωτέρους εκπροσώπους της σερβικής διοίκησης,

Γ. εκτιμώντας ότι το κύριο αλβανικό κόμμα, η Δημοκρατική Ένωση Κοσσυφοπεδίου (LDK) με ηγέτη τον Ιμπραήμ Ρούγκοβα, εξακολουθεί να υποστηρίζει την ειρηνική διευθέτηση του προβλήματος μέσω μιας μη βίαιης εκστρατείας διαμαρτυρίας των πολιτών κατά του υφισταμένου καθεστώτος φυλετικού διαχωρισμού,

Δ. λαμβάνοντας υπόψη ότι τόσο η Ευρωπαϊκή Ένωση, με την πρωτοβουλία του Ευρωπαϊκού Κοινοβουλίου, όσο και η Ειδική Εισηγήτρια των Ηνωμένων Εθνών για τα Ανθρώπινα Δικαιώματα, Elisabeth Rehn, ζήτησαν την εγκατάσταση γραφείων στην Πρίστινα, ως μέσο για τη διασφάλιση εντονότερης διεθνούς παρουσίας στην περιοχή,

Ε. λαμβάνοντας υπόψη ότι η ελευθερία των μέσων ενημέρωσης έχει ουσιαστική σημασία για τον εκδημοκρατισμό της Ομοσπονδιακής Δημοκρατίας της Γιουγκοσλαβίας, καθώς και για την πληροφόρηση του σερβικού λαού σχετικά με τα όσα συμβαίνουν στον κόσμο και στη χώρα τους,

1. καταδικάζει τη συνεχιζόμενη καταπίεση που υφίσταται ο πληθυσμός στο Κοσσυφοπέδιο και καλεί τις σερβικές αρχές να απελευθερώσουν όλους τους πολιτικούς κρατουμένους, να διασφαλίσουν την ελευθερία των μέσων ενημέρωσης και να αρχίσουν διαπραγματεύσεις με τους εκπροσώπους του πληθυσμού στο Κοσσυφοπέδιο σχετικά με το μέλλον της περιοχής[semigr ]

2. καλεί όλα τα ενεχόμενα στη διένεξη μέρη να θέσουν τέρμα σε κάθε μορφή βίας και να αρχίσουν διάλογο[semigr ]

3. ζητεί να διασφαλισθεί η ελευθερία των μέσων ενημέρωσης στην Ομοσπονδιακή Δημοκρατία της Γιουγκοσλαβίας[semigr ]

4. καλεί το Συμβούλιο να καταβάλει κάθε δυνατή προσπάθεια για την ανάληψη σταθερής και συγκεκριμένης πρωτοβουλίας ώστε να αρχίσουν διαπραγματεύσεις μεταξύ των ενεχομένων στη διένεξη μερών, καθώς και να συντονίσει τις προσπάθειές του με τις προσπάθειες των ΗΠΑ[semigr ]

5. επαναλαμβάνει το αίτημά του, το οποίο δεν έχει γίνει μέχρι σήμερα αποδεκτό από τη Σερβική Κυβέρνηση, να δημιουργηθεί γραφείο στην Πρίστινα, και καλεί τις γιουγκοσλαβικές αρχές να ανταποκριθούν θετικά[semigr ]

6. καλεί και πάλι την Επιτροπή και το Συμβούλιο να αναλάβουν πρωτοβουλία για τη διεξαγωγή διεθνούς διάσκεψης με αντικείμενο το Κοσσυφοπέδιο[semigr ]

7. καλεί την Επιτροπή να υποστηρίξει με συγκεκριμένες δράσεις την αλβανική κοινωνία των πολιτών και τον μη βίαιο αγώνα τους για την ειρηνική διευθέτηση της κατάστασης[semigr ]

8. επαναλαμβάνει την έκκλησή του προς το Συμβούλιο να θέσει ως προϋπόθεση για την περαιτέρω ανάπτυξη των σχέσεων της Ένωσης με την Ομοσπονδιακή Δημοκρατία της Γιουγκοσλαβίας και για την άρση των υφισταμένων ακόμη κυρώσεων τη διεξαγωγή σταθερών διαπραγματεύσεων για το Κοσσυφοπέδιο[semigr ]

9. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την κυβέρνηση της Ομοσπονδιακής Δημοκρατίας της Γιουγκοσλαβίας, καθώς και στον Ιμπραήμ Ρούγκοβα.